МАЗ-241

**«МАЗ-241»** («МАЗ 241») — малы прадмесьцева-міжгародні аўтобус, які «Менскі аўтамабільны завод» вырабляе з 2010 году. У базавай камплектацыі выкарыстоўваецца рухавік «ISF3.8s4168» магутнасьцю 170 конскіх сілаў (125 кіляват; 3,76 літры) вытворчасьці амэрыканскага прадпрыемства «Камінс» (Каламбус, штат Індыяна). Налічвае 22 пасажырскія сядзеньні і таксама прызначаецца для карпаратыўных і турыстычных паездак. 

28 кастрычніка 2011 г. «Менскі аўтамабільны завод» прадставіў школьны аўтубос «МАЗ-241» з рухавіком «Д245.35» вытворчасьці «Менскага маторнага заводу». Дызэльны 4-цыліндравы рухавік (магутнасьць 177 к.с.; 130 кіляват) адпавядаў патрабаваньням «Эўра-4» па абмежаваньні забруджваньня паветра, якія набылі моц з 1 кастрычніка 2005 г. паводле Дырэктывы Эўрапейскага парлямэнту і Рады Эўрапейскага Зьвязу ад 13 сьнежня 1999 г. «1999/96/EC». Аўтобус быў жоўтага адценьня зь міргалкамі для заўважнасьці. Усе сядзеньні мелі рамяні бясьпекі. У аўтобусе прадугледжваліся парэнчы і багажныя паліцы для заплечнікаў. 67% дэталяў вырабілі ў Беларусі. «МАЗ-241» меў праграмнае абмежаваньне хуткасьці 60-ю км/гадзіна. На час паказу школьны аўтобус заказалі аўтапаркі Малдовы, Расеі і Ўкраіны. Школьны аўтобус распрацавалі на заданьне Міністэрства прамысловасьці Рэспублікі Беларусь. Адно сядзеньне каля кіроўцы прызначалася для суправаджальніка дзяцей і скіроўвалася супраць руху аўтобуса. Усе астатнія сядзеньні накіравалі па ходзе руху. Багажныя паліцы прадугледжвалі прынамсі па 20 кубічных дэцымэтраў прасторы на кожнага школьніка. Каробку перадачаў «6J70T» вытворчасьці ТАА «Шэньсійская хуткая шасьцярня» (Сіянь) паставілі з Кітаю.

5-7 чэрвеня 2012 году ў Ніжнім Ноўгарадзе (Расея) «МАЗ-241» паказалі на Міжнародным аўтобусным салёне Расеі. 8 красавіка 2013 г. А.Лукашэнка даручыў ААТ «Банк разьвіцьця Рэспублікі Беларусь» закупаць цягам 5 гадоў па 60 школьных аўтобусаў штогод — па 10 для кожнай вобласьці краіны — для падвозу дзяцей у сельскія школы і назад. У выніку ў рамках прэзыдэнцкага даручэньня сталі закупаць школьныя аўтобусы «МАЗ-241». У 2013 годзе 60 закупленых для школ аўтобусаў «МАЗ-241» каштавалі каля 39 млрд рублёў ($4,347 млн; $72,4 тыс. за аўтобус). Цягам 2013 году «МАЗ» штомесяц выпускаў каля 30 школьных аўтобусаў «МАЗ-241», пераважна для пастаўкі ў Расею.

На 2017 год экспартная цана аўтобуса складала каля $63 000.

## Уласьцівасьці
Залежная пнэўматычная 2-балённыя падвеска з 2-ма тэлескапічнымі амартызатарамі. Вядучы мост з цэнтральным канічным рэдуктарам.

Зьмяшчальнасьць — 35 пасажыраў, зь іх 22 седзячы. Аб’ём багажніка — 0,7 м³.

Вышыня салёну ў праходзе — 194,5 см. Разьмеркаваньне масы аўтобуса па восях —
* парожняя маса (6700 кг): пярэдняя вось — 3400 кг (51%), задняя — 3300 кг;
* поўная маса (9300 кг): пярэдняя вось — 4100 кг (44%), задняя — 5200 кг.

Зьнешні габарытны радыюс павароту — 9 м. Паліўны бак — 190 літраў.

Дыскавыя колы — 6,75х19,5 см. Шыны 245/70R19,5.

Найбольшы пад’ём, які пераадольваецца з поўнай масай — 30%. Разгон да 60 км/гадзіна за 25 сэкундаў.

Рэсурс да 1-га капітальнага рамонту — 600 000 км язды. Найбольшы момант сілы — 650 ньютан·мэтраў пры 1600 абаротах/хвіліна.

Каляіна: між пярэднімі коламі — 211 см, між заднімі — 190,8 см. Антыблякавальнік колаў пры тармажэньні, супрацьбуксавальнік для захаваньня счапленьня колаў з дарогай.

## Крыніцы

## Вонкавыя спасылкі
* 

Катэгорыя:Аўтобусы МАЗ
Катэгорыя:Транспарт у Беларусі
Катэгорыя:Зьявіліся ў 2010 годзе